KIRJALLINEN KYSYMYS E-1788/99 esittäjä(t): Glyn Ford (PSE) komissiolle. Jalkapalloseura Lazio ja sen matkatoimiston kanssa tekemä sopimus.



Virallinen lehti nro 170 E , 20/06/2000 s. 0101 - 0101



KIRJALLINEN KYSYMYS E-1788/99 esittäjä(t): Glyn Ford (PSE) komissiolle (11. lokakuuta 1999) Aihe: Jalkapalloseura Lazio ja sen matkatoimiston kanssa tekemä sopimus Onko komissio tietoinen lehdistössä esitetyistä tiedoista, joiden mukaan jalkapalloseura Lazio on allekirjoittanut erään matkatoimiston kanssa kolmivuotisen sopimuksen, joka koskee kuljetusta ja pääsylippuja Mestareiden liigan vierasotteluihin? Sen seurauksena kannattajien on lippuja saadakseen maksettava kaksinkertaisena hinta, jonka otteluihin matkustaminen tavallisesti maksaa. Kun otetaan huomioon samanlaisiin kysymyksiin aiemmin annetut vastaukset, joissa komissio katsoi, että tällainen järjestely on vastoin EU:n oikeutta ja hallitsevan markkina-aseman väärinkäyttöä, voiko komissio tutkia asiaa ja mikäli syytökset ilmenevät tosiksi ilmoittaa Laziolle, että tällaisen määräysten rikkomisen on loputtava välittömästi? Mario Montin komission puolesta antama vastaus (9. marraskuuta 1999) Arvoisa parlamentin jäsen kysyy, katsooko komissio jalkapalloseura Lazion ja erään matkatoimiston välisen sopimuksen, jonka mukaan Lazio toimittaa matkatoimistolle 70 prosenttia kaikista lipuista, jotka on varattu tälle seuralle mestareiden liigan vierasotteluihin, olevan yhteisön oikeuden vastaista määräävän markkina-aseman väärinkäyttöä. Jos parlamentin jäsenen mainitsemat lehdistössä esitetyt tiedot pitävät paikkansa, vaikuttaa siltä, että kyseisen sopimuksen tavoitteena on varata huomattava osa vierasottelulipuista yhdelle ainoalle matkatoimistolle, joka myy ne edelleen yleisölle. Näin estetään muita matkatoimistoja myymästä Lazion kannattajille lippuja kyseisiin otteluihin. Lisäksi on todennäköistä, että ostaessaan lippuja nimetyltä matkatoimistolta Lazion kannattajien on ostettava liput otteluihin osana palvelupakettia, johon sisältyvät myös matkat ja majoituspalvelut. Lisäksi on huomattava, että yhteisön kilpailusääntöjä ei sovelleta kyseiseen sopimukseen, jollei sopimuksella ole mahdollisesti tuntuvaa vaikutusta jäsenvaltioiden väliseen kauppaan. Vaikuttaa siltä, että jalkapalloseura Laziolle varattuja lippuja seuran mestareiden liigan vierasotteluihin haluavat ostaa todennäköisesti vain italialaiset kannattajat. Siten voidaan olettaa, että lippujen kysyntä on kansallista, alueellista tai jopa paikallista. Tämän seurauksena kyseisen sopimuksen kilpailua rajoittavat vaikutukset koskevat pääasiassa tai jopa yksinomaan Italian markkinoilla toimivia matkatoimistoja ja muita lipunmyyjiä. Komissio katsoo tämän vuoksi, että kyseinen sopimus vaikuttaa vähän tai se ei vaikuta ollenkaan jäsenvaltioiden väliseen kauppaan, minkä vuoksi siihen ei sovelleta yhteisön kilpailusääntöjä. Jäsenvaltion kansalliset kilpailuviranomaiset voivat kuitenkin tutkia sopimuksia tai käytäntöjä, jotka mahdollisesti rajoittavat kilpailua puhtaasti kansallisella tasolla. Näin ollen arvoisan parlamentin jäsenen kannattaa ehkä harkita asian saattamista Italian kilpailuviranomaisten käsiteltäväksi (Autorità Garante della Concorrenza e del Mercato, Via Liguria 26, I-00187 Roma).